寄祝舜俞
作者：李正民
朝代：宋

paragraphs: 彭澤縣令五斗米，陶潛輕之辭百里。
蜀道嶮崎九折坂，王陽畏之能自免。
君今行事古人同，要作閑官興非淺。
胡爲窮臘遠覉遊，路指太末干賢侯。
風霜皴膚雪撲面，舟幾折櫓車摧輈。
歸來贈我雙鯉魚，尺素中藏一幅書。
具言勞苦自悔責，乃知世事非良圖。
苕溪春回波泛綠，况有淲田可耕斸。
我今亦欲賦歸與，便約臨流結茅屋。